Hanstholm Havn mister endnu en af sine færger. Rederiet Smyril Lines færge "Norröna", som hidtil har sejlet fra Færøerne og Island til Hanstholm hele året vil fremover kun anløbe Hanstholm om sommeren.

Til gengæld bliver det så to gange om ugen, mod en gang om ugen nu. Havnedirektør Birgitte Juhl siger, at det bliver et stort tab både for Hanstholm Havn, men også for hele regionen, som går glip af indtægter fra de turister som kommer med færgen. - Vi er kede af det og føler os hårdt ramt, siger Birgitte Juhl til P4 Midt & Vest. Et millionindskud fra det færøske landsstyre sikrede for nylig Smyril Line, der driver Færøernes vigtigste færgeforbindelser til bl.a. Danmark. /ritzau/